P9_TA(2021)0474

Πολυμερείς διαπραγματεύσεις ενόψει της 12ης υπουργικής διάσκεψης του ΠΟΕ στη Γενεύη, 30 Νοεμβρίου έως 3 Δεκεμβρίου 2021

Ψήφισμα του Ευρωπαϊκού Κοινοβουλίου της 25ης Νοεμβρίου 2021 σχετικά με τις πολυμερείς διαπραγματεύσεις ενόψει της 12ης υπουργικής διάσκεψης του ΠΟΕ στη Γενεύη, από τις 30 Νοεμβρίου έως τις 3 Δεκεμβρίου 2021 (2021/2769(RSP))

(2022/C 224/08)

Το Ευρωπαϊκό Κοινοβούλιο,

— έχοντας υπόψη τη Συμφωνία του Μαρακές, της 15ης Απριλίου 1994, για την ίδρυση του Παγκόσμιου Οργανισμού Εμπορίου (ΠΟΕ),

— έχοντας υπόψη την υπουργική δήλωση της Ντόχα που ενέκρινε ο ΠΟΕ στις 14 Νοεμβρίου 2001 (1),

— έχοντας υπόψη τα προηγούμενα ψηφίσματά του σχετικά με τον ΠΟΕ, ιδίως τα ψηφίσματα της 15ης Νοεμβρίου 2017 σχετικά με τις πολυμερείς διαπραγματεύσεις ενόψει της 11ης υπουργικής διάσκεψης του ΠΟΕ (2), της 29ης Νοεμβρίου 2018 σχετικά με τον ΠΟΕ: Πορεία προς το μέλλον (3), και της 28ης Νοεμβρίου 2019 σχετικά με την κρίση στο δευτεροβάθμιο δικαιοδοτικό όργανο του ΠΟΕ (4),

— έχοντας υπόψη το ψήφισμά του της 20ής Μαΐου 2021 σχετικά με την επιτάχυνση της προόδου και την αντιμετώπιση των ανισοτήτων με στόχο να πάψει το AIDS να αποτελεί απειλή για τη δημόσια υγεία έως το 2030 (5),

— έχοντας υπόψη το ψήφισμά του της 10ης Ιουνίου 2021 σχετικά με την αντιμετώπιση της παγκόσμιας πρόκλησης σχετικά με την COVID-19: αντίκτυπος της παρέκκλισης από τη συμφωνία TRIPS του ΠΟΕ όσον αφορά τα εμβόλια κατά της COVID-19, τη θεραπεία, τον εξοπλισμό και την αύξηση της ικανότητας παραγωγής και παρασκευής σε αναπτυσσόμενες χώρες (6),

— έχοντας υπόψη το έγγραφο συμπερασμάτων που εγκρίθηκε με συναίνεση στις 7 Δεκεμβρίου 2018 στην ετήσια σύνοδο της κοινοβουλευτικής διάσκεψης για τον ΠΟΕ στη Γενεύη (7),

— έχοντας υπόψη τα αποτελέσματα της 11ης υπουργικής διάσκεψης που πραγματοποιήθηκε στο Μπουένος Άιρες τον Δεκέμβριο του 2017, τα οποία περιλαμβάνουν σειρά υπουργικών αποφάσεων, χωρίς ωστόσο να καταστεί δυνατή η έγκριση υπουργικής δήλωσης,

— έχοντας υπόψη τη δήλωση του Μπουένος Άιρες, της 12ης Δεκεμβρίου 2017, για τις γυναίκες και το εμπόριο, καθώς και τις κοινές δηλώσεις που εγκρίθηκαν στο Μπουένος Άιρες στις 13 Δεκεμβρίου 2017 σχετικά με το ηλεκτρονικό εμπόριο, τη διευκόλυνση των επενδύσεων και τις πολύ μικρές, μικρές και μεσαίες επιχειρήσεις (ΜΜΕ),

— έχοντας υπόψη τους Στόχους Βιώσιμης Ανάπτυξης (ΣΒΑ) των Ηνωμένων Εθνών,

— έχοντας υπόψη τη συμφωνία του Παρισιού σύμφωνα με τη σύμβαση-πλαίσιο των Ηνωμένων Εθνών για την αλλαγή του κλίματος (UNFCCC), που βρίσκεται σε ισχύ από τον Νοέμβριο του 2016,

— έχοντας υπόψη την κοινή δήλωση της τριμερούς συνεδρίασης των υπουργών Εμπορίου των Ηνωμένων Πολιτειών, της Ιαπωνίας και της Ευρωπαϊκής Ένωσης, η οποία εγκρίθηκε στις 14 Ιανουαρίου 2020,

— έχοντας υπόψη την υπουργική απόφαση του Μπαλί, της 7ης Δεκεμβρίου 2013, σχετικά με τη διατήρηση δημόσιων αποθεμάτων για σκοπούς επισιτιστικής ασφάλειας,

— έχοντας υπόψη το έγγραφο βασικών εννοιών της Επιτροπής, της 18ης Σεπτεμβρίου 2018, σχετικά με τον εκσυγχρονισμό του ΠΟΕ,

— έχοντας υπόψη την επισκόπηση της εμπορικής πολιτικής της Επιτροπής και το παράρτημά της με τίτλο «Μεταρρύθμιση του ΠΟΕ: Προς ένα βιώσιμο και αποτελεσματικό πολυμερές εμπορικό σύστημα»,

— έχοντας υπόψη την πρωτοβουλία της Ομάδας της Οττάβας για το εμπόριο και την υγεία (8),

— έχοντας υπόψη την ανακοίνωση της ΕΕ προς το Γενικό Συμβούλιο του ΠΟΕ, της 4ης Ιουνίου 2021, σχετικά με την επείγουσα ανάγκη αποκρίσεων σε σχέση με την εμπορική πολιτική στο πλαίσιο της κρίσης COVID-19,

— έχοντας υπόψη την έκτη έκθεση αξιολόγησης της Διακυβερνητικής Επιτροπής για την Κλιματική Αλλαγή (IPCC) (9),

— έχοντας υπόψη το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Διεθνούς Εμπορίου,

A. λαμβάνοντας υπόψη ότι ο ΠΟΕ δημιουργήθηκε για να προωθήσει την ελευθέρωση του εμπορίου αγαθών και υπηρεσιών, να ενισχύσει την πολυμέρεια και να διαμορφώσει ένα ανοικτό, συμμετοχικό και βασιζόμενο σε κανόνες πολυμερές εμπορικό σύστημα χωρίς διακρίσεις· λαμβάνοντας υπόψη ότι το εμπόριο είναι ζωτικής σημασίας και αποτελεί βασικό μέσο που στηρίζει και συμπληρώνει τις προσπάθειες για την προαγωγή της βιώσιμης ανάπτυξης και τη βελτίωση του βιοτικού επιπέδου, καθώς διασφαλίζει την πλήρη απασχόληση και έναν μεγάλο και σταθερά αυξανόμενο όγκο πραγματικού εισοδήματος σύμφωνα με τον στόχο της βιώσιμης ανάπτυξης·

B. λαμβάνοντας υπόψη ότι αυτή τη στιγμή το βασιζόμενο σε κανόνες πολυμερές εμπορικό σύστημα βρίσκεται αντιμέτωπο με σοβαρή κρίση, που απειλεί τις βασικές λειτουργίες του οργανισμού, δηλαδή τον καθορισμό των βασικών κανόνων και δομών για το διεθνές εμπόριο και την αποτελεσματική επίλυση διαφορών και επιβολή·

Γ. λαμβάνοντας υπόψη ότι από τις 11 Δεκεμβρίου 2019 το δευτεροβάθμιο δικαιοδοτικό όργανο του ΠΟΕ έχει πάψει να λειτουργεί, με αποτέλεσμα να διακοπούν οι εργασίες στο επίπεδο μιας λειτουργικής, ανεξάρτητης και αμερόληπτης δευτεροβάθμιας δικαιοδοσίας·

Δ. λαμβάνοντας υπόψη ότι ο ΠΟΕ έχει σαφή εντολή στο πλαίσιο του ΣΒΑ 14.6 να συμμετέχει σε διαπραγματεύσεις για τις επιδοτήσεις στον τομέα της αλιείας, προκειμένου να επιτυγχάνεται συμφωνία η οποία να απαγορεύει ορισμένες μορφές επιδοτήσεων στον τομέα της αλιείας που συμβάλλουν στην πλεονάζουσα αλιευτική ικανότητα του στόλου και στην υπεραλίευση, με γνώμονα την προώθηση της βιώσιμης διαχείρισης των αλιευτικών πόρων·

E. λαμβάνοντας υπόψη ότι, λόγω της πανδημίας COVID-19, το πολυμερές εμπορικό σύστημα βρέθηκε αντιμέτωπο με μοναδικά προβλήματα, ενώ παράλληλα προστέθηκε στο θεματολόγιο το κρίσιμο ζήτημα του εμπορίου και της υγείας·

ΣΤ. λαμβάνοντας υπόψη ότι, παρά τους εμφανείς ή λανθάνοντες εξαγωγικούς περιορισμούς, το εμπόριο και το πολυμερές σύστημα έχουν διαδραματίσει συνολικά θετικό ρόλο στην αντιμετώπιση της πανδημίας· λαμβάνοντας υπόψη ότι η πανδημία αποκάλυψε επίσης αδυναμίες και τρωτά σημεία, ιδίως σε βασικές αλυσίδες εφοδιασμού· λαμβάνοντας υπόψη ότι, στο πλαίσιο αυτό, η λειτουργία παρακολούθησης του ΠΟΕ αποδείχθηκε χρήσιμη για την επίμονη απαίτηση να παρέχεται διαφάνεια από τα μέλη όσον αφορά το εμπόριο και τα συναφή με το εμπόριο μέτρα που λαμβάνονται στο πλαίσιο της COVID-19·

Ζ. λαμβάνοντας υπόψη ότι η 12η υπουργική διάσκεψη του ΠΟΕ (ΥΔ12) θα πραγματοποιηθεί στη Γενεύη της Ελβετίας, από τις 30 Νοεμβρίου έως τις 3 Δεκεμβρίου 2021·

1. επιβεβαιώνει την πλήρη προσήλωσή του στη διαχρονική αξία της πολυμέρειας και υπογραμμίζει ότι είναι αναγκαίο να υπάρχει ένα πολυμερές σύστημα που να διέπει το εμπόριο· ζητεί ένα εμπορικό θεματολόγιο που να εδράζεται σε δίκαιες και βασιζόμενες σε κανόνες εμπορικές συναλλαγές προς όφελος όλων, οι οποίες να συμβάλλουν στη βιώσιμη οικονομική ανάπτυξη και ευημερία, ώστε να ενισχύονται η ειρήνη και η ασφάλεια· τονίζει τη σημασία που έχουν οι ΣΒΑ, τα κοινωνικά, περιβαλλοντικά και ανθρώπινα δικαιώματα, και η διασφάλιση της εφαρμογής, από όλους, των πολυμερώς συμφωνημένων και εναρμονισμένων κανόνων·

2. προειδοποιεί ότι ο ΠΟΕ κινδυνεύει να χάσει τη νομιμοποίησή του εάν δεν δεσμευτούν όλα τα μέλη για την επιτυχή έκβαση της ΥΔ12· πιστεύει ότι η ΥΔ12 θα πρέπει να αποτελέσει το επίσημο σημείο έναρξης για την προαγωγή και τον εκσυγχρονισμό του ΠΟΕ, ώστε να διασφαλιστεί ότι μπορεί να διαδραματίσει ρόλο στην αντιμετώπιση των προκλήσεων του 21ου αιώνα, μεταξύ άλλων σε ζητήματα όπως η κλιματική αλλαγή και η βιωσιμότητα· καλεί επιτακτικά όλα τα μέλη, υπό το φως της ανάκαμψης μετά την COVID, να εντείνουν τις προσπάθειές τους να εστιάσουν σε ορισμένα βασικά και απτά αποτελέσματα που να δείχνουν ότι ο ΠΟΕ μπορεί να αντιμετωπίσει τις τρέχουσες προκλήσεις· ζητεί από τα μέλη να καταλήξουν, κατ’ ελάχιστον, σε πολυμερή συμφωνία για την απαγόρευση των μη βιώσιμων επιδοτήσεων στον τομέα της αλιείας, καθώς και για την αντιμετώπιση της πανδημίας, και σε μια περιορισμένη δέσμη μέτρων για τη γεωργία, και να δρομολογήσουν εργασίες για θεσμικές μεταρρυθμίσεις, συμπεριλαμβανομένης διαδικασίας που θα οδηγήσει σε έναν πλήρως λειτουργικό μηχανισμό επίλυσης διαφορών το αργότερο έως την ΥΔ13· προειδοποιεί όλα τα μέλη ότι, εάν η ΥΔ12 δεν έχει ουσιώδη αποτελέσματα, ορισμένα μέλη ενδέχεται να αναζητήσουν εναλλακτικά φόρουμ για τη θέσπιση κανόνων, γεγονός που θα θέσει ενδεχομένως σε κίνδυνο το μέλλον του πολυμερούς εμπορικού συστήματος· επικροτεί τον διορισμό της νέας Γενικής Διευθύντριας του ΠΟΕ Ngozi Okonjo-Iweala και τη συγχαίρει για την ισχυρή προσήλωσή της στην πολυμέρεια·

3. τονίζει ότι καίρια σημασία για την αξιοπιστία του ΠΟΕ ως πολυμερούς θεσμικού οργάνου έχει η επίτευξη συμφωνίας σχετικά με τις επιζήμιες επιδοτήσεις στον τομέα της αλιείας, η οποία ουσιαστικά θα οδηγήσει στην άμεση και σημαντική μείωση ορισμένων μορφών επιδοτήσεων στον τομέα της αλιείας που συμβάλλουν στην πλεονάζουσα αλιευτική ικανότητα και στην υπεραλίευση, και θα εξαλείψει τις επιδοτήσεις που συμβάλλουν στην παράνομη, λαθραία και άναρχη αλιεία (ΠΛΑ), προκειμένου να διασφαλιστεί η βιώσιμη χρήση των θαλάσσιων πόρων· τονίζει, στο πλαίσιο αυτό, την αρχή των κοινών αλλά διαφοροποιημένων ευθυνών ανάλογα με το μέγεθος των επιζήμιων επιδοτήσεων, με παράλληλο σεβασμό της ανάγκης για ειδική και διαφοροποιημένη μεταχείριση σύμφωνα με τον ΣΒΑ 14.6· παρατηρεί ότι περισσότεροι από 39 εκατομμύρια άνθρωποι εξαρτώνται άμεσα από την αλιεία, εξαρτώνται δε από αυτήν και πολλά εκατομμύρια ακόμα στις κατάντη βιομηχανίες· θεωρεί ότι είναι απαραίτητη μια τέτοια συμφωνία όχι μόνο για την αξιοπιστία του ΠΟΕ να επιτυγχάνει πολυμερείς συμφωνίες, αλλά και ως προϋπόθεση για να καταδειχθεί ο ισχυρός δεσμός μεταξύ του πολυμερούς εμπορικού συστήματος και των ΣΒΑ· τονίζει πόσο σημαντικό είναι για την ΕΕ να εξηγήσει τη στάση και τους εσωτερικούς κανόνες της, προκειμένου να αυξήσει την αξιοπιστία της·

4. αναγνωρίζει τον καίριο ρόλο της εμπορικής πολιτικής κατά τη διάρκεια της πανδημίας COVID-19· υπενθυμίζει το ψήφισμά του της 10ης Ιουνίου 2021 σχετικά με την αντιμετώπιση της παγκόσμιας πρόκλησης σχετικά με την COVID-19: αντίκτυπος της παρέκκλισης από τη συμφωνία TRIPS του ΠΟΕ όσον αφορά τα εμβόλια κατά της COVID-19, τη θεραπεία, τον εξοπλισμό και την αύξηση της ικανότητας παραγωγής και παρασκευής σε αναπτυσσόμενες χώρες· τονίζει, στο πλαίσιο αυτό, την ανάγκη να εκπονηθεί μια βασική συμφωνία με στόχο να εξαλειφθούν οι δασμοί για φαρμακευτικά και ιατρικά προϊόντα, να καταργηθούν οι εξαγωγικοί περιορισμοί, και να επιβληθούν κανόνες σχετικά με τη διαφάνεια και την παγκόσμια συνεργασία σε περιόδους κρίσης, υπό μορφή υπουργικής δήλωσης σύμφωνα με την πρωτοβουλία για το εμπόδιο και την υγεία· πιστεύει ότι μια τέτοια συμφωνία είναι ύψιστης σημασίας για να καταδειχθεί η σπουδαιότητα του ΠΟΕ· ζητεί να συγκροτηθεί νέα μόνιμη επιτροπή εμπορίου και υγείας στο πλαίσιο της ΥΔ12, προκειμένου να συνδράμει τις κυβερνήσεις στην εφαρμογή υφιστάμενων εξαιρέσεων και δυνατοτήτων ευελιξίας στο διεθνές εμπορικό δίκαιο και να θέσει τις βάσεις για έναν εμπορικό πυλώνα για τις διαπραγματεύσεις σχετικά με μια μελλοντική διεθνή συνθήκη για την αντιμετώπιση πανδημιών· πιστεύει ότι πολλές, ειδικότερα αναπτυσσόμενες, χώρες αντιμετωπίζουν δυσχέρειες όσον αφορά τη χρήση των δυνατοτήτων ευελιξίας που παρέχει η συμφωνία TRIPS, ιδίως το άρθρο 31α· υπενθυμίζει ότι η ΕΕ θα πρέπει να συμμετάσχει ενεργά σε διαπραγματεύσεις βάσει κειμένου, με σκοπό την προσωρινή παρέκκλιση από τη συμφωνία TRIPS· καλεί, εν προκειμένω, την ΕΕ να στηρίξει τη χορήγηση προσωρινής παρέκκλισης από ορισμένες διατάξεις της συμφωνίας TRIPS στο πλαίσιο της COVID-19, προκειμένου να ενισχυθεί η έγκαιρη παγκόσμια πρόσβαση σε οικονομικώς προσιτά εμβόλια, θεραπευτικά μέσα και διαγνωστικά μέσα για την COVID-19, με την αντιμετώπιση των περιορισμών της παγκόσμιας παραγωγής και των ελλείψεων εφοδιασμού·

5. καλεί όλα τα μέλη του ΠΟΕ να τηρήσουν τις δεσμεύσεις τους σχετικά με τη διαφάνεια σε όλους τους γεωργικούς πυλώνες, καθώς και να συμφωνήσουν όσον αφορά συστηματικές βελτιώσεις, όπως διατυπώθηκε στην κοινή πρόταση της ΕΕ για υπουργική απόφαση με θέμα τη βελτίωση της διαφάνειας στον τομέα της γεωργίας στο έγγραφο JOB/AG/213· τονίζει τη σημασία να εγκριθεί ένα πρόγραμμα εργασίας σχετικά με τις εγχώριες επιδοτήσεις που στρεβλώνουν το εμπόριο, συμπεριλαμβανομένης μιας μόνιμης λύσης για τη διατήρηση δημόσιων αποθεμάτων, όπως ορίστηκε στην υπουργική δήλωση του Μπαλί, με ένα υποχρεωτικό σύστημα κοινοποιήσεων που θα βασίζεται σε έναν αποτελεσματικό μηχανισμό παροχής τεχνικής βοήθειας και οικοδόμησης ικανοτήτων, ώστε να διασφαλίζεται ότι τα προγράμματα διατήρησης αποθεμάτων τηρούν τον στόχο της επισιτιστικής ασφάλειας και είναι αναλογικά προς αυτόν, και να ελαχιστοποιούνται οι εμπορικές στρεβλώσεις και οι δυσμενείς συνέπειες για την επισιτιστική ασφάλεια άλλων μελών· τονίζει ότι η συμφωνία για τη γεωργία πρέπει να προσαρμοστεί στις προκλήσεις του σήμερα και να εξασφαλίσει δικαιότερους όρους ανταγωνισμού, λαμβάνοντας υπόψη τους τρόπους παραγωγής· υποστηρίζει τη Γενική Διευθύντρια Okonjo-Iweala στην έκκλησή της για μια δέσμη μέτρων του ΠΟΕ για την επισιτιστική ασφάλεια·

6. θεωρεί ότι πρέπει πλέον να προχωρήσουμε επειγόντως σε ουσιαστική μεταρρύθμιση του ΠΟΕ, υπό το φως της βαθιάς κρίσης με την οποία βρίσκεται αντιμέτωπος ο οργανισμός, αλλά και λόγω της μακροχρόνιας έλλειψης προόδου όσον αφορά το αναπτυξιακό πρόγραμμα της Ντόχα (DDA), υπογραμμίζει δε ότι τα σχετικά ζητήματα του DDA θα πρέπει να παραμείνουν στο θεματολόγιο· καλεί τα μέλη του ΠΟΕ να επανεξετάσουν εκ βάθρων διάφορες πτυχές του ΠΟΕ, ειδικότερα τις λειτουργίες παρακολούθησης, διαπραγμάτευσης και επίλυσης διαφορών, με γνώμονα τη βελτίωση της αποτελεσματικότητας, της συμμετοχικότητας, της διαφάνειας και της νομιμότητάς του· καλεί επιτακτικά όλα τα μέλη του ΠΟΕ να εστιάσουν σε μια εποικοδομητική διαδικασία αλλαγής, ώστε να εκσυγχρονιστεί ο ΠΟΕ και να εξοπλιστεί με εργαλεία που αντιμετωπίζουν αποτελεσματικά τις εμπορικές προκλήσεις του 21ου αιώνα, και να διαμορφώσουν, στο πλαίσιο της ΥΔ12, θεσμικό μηχανισμό και σαφές χρονοδιάγραμμα για την προώθηση του προγράμματος μεταρρυθμίσεων, με στόχο την επίτευξη συγκεκριμένων αποτελεσμάτων το αργότερο έως την ΥΔ13·

7. επικροτεί τις παρατηρήσεις της πρέσβειρας Tai των ΗΠΑ στον ΠΟΕ, στις 14 Οκτωβρίου 2021, και ιδίως τη σαφή προσήλωση στη μεταρρύθμιση και των τριών λειτουργιών του οργανισμού· αναμένει να υποβάλουν τώρα οι Ηνωμένες Πολιτείες συγκεκριμένες προτάσεις για περαιτέρω ενέργειες· καλεί επιτακτικά τις Ηνωμένες Πολιτείες να δεσμευτούν για την έναρξη μιας εποικοδομητικής διαδικασίας διαπραγματεύσεων σχετικά με μεταρρυθμίσεις στον τομέα της επίλυσης διαφορών κατά την ΥΔ12, ώστε να υπάρξει ένα πλήρως λειτουργικό σύστημα το αργότερο έως την ΥΔ13·

8. εκφράζει τη βαθιά του λύπη για τη στασιμότητα που επικρατεί σε σχέση με το δευτεροβάθμιο δικαιοδοτικό όργανο του ΠΟΕ, η οποία στερεί το παγκόσμιο εμπορικό σύστημα από ένα εκτελεστό σύστημα επίλυσης διαφορών· προειδοποιεί ότι, χωρίς ένα λειτουργικό δευτεροβάθμιο δικαιοδοτικό όργανο, ο ΠΟΕ είναι ανίσχυρος, και ότι η τάση παραβίασης των πολυμερών συμφωνιών αναπόφευκτα θα αυξηθεί· σημειώνει ότι μέχρι στιγμής έχουν κοινοποιηθεί περισσότερες από 15 υποθέσεις προσφυγής, χωρίς δυνατότητα επανεξέτασης· καλεί ένθερμα όλα τα μέλη του ΠΟΕ να δεσμευτούν πλήρως και να εργαστούν για την εξεύρεση λύσεων με στόχο την αποκατάσταση ενός πλήρως λειτουργικού συστήματος επίλυσης διαφορών σε δύο στάδια, που θα περιλαμβάνει ένα πλήρως λειτουργικό και ανεξάρτητο δευτεροβάθμιο δικαιοδοτικό όργανο το ταχύτερο δυνατόν· υποστηρίζει ένθερμα τις πρόσφατες πρωτοβουλίες της ΕΕ να συναφθούν συμφωνίες με τους σημαντικότερους εμπορικούς εταίρους μας, οι οποίες να διατηρήσουν, προσωρινά, μια λειτουργική διαδικασία επίλυσης διαφορών μεταξύ των μελών του ΠΟΕ που συμμετέχουν σε αυτήν· υπενθυμίζει ότι βασικός στόχος της στρατηγικής της ΕΕ θα πρέπει να εξακολουθήσει να είναι μια δεσμευτική και ανεξάρτητη διαδικασία δύο σταδίων· τονίζει ότι η επιτυχής μεταρρύθμιση θα απαιτήσει ενασχόληση με τις βάσιμες ανησυχίες όλων των εμπλεκομένων μερών και την επίτευξη συμφωνίας για μια συμβιβαστική λύση· καλεί τους σχετικούς συμφεροντούχους να συμφωνήσουν, έως τη λήξη της ΥΔ12, επί θεματολογίου για περαιτέρω εργασίες σε τομείς μεσοπρόθεσμων έως μακροπρόθεσμων μεταρρυθμίσεων, ορισμένες από τις οποίες θα πρέπει να έχουν ολοκληρωθεί πριν από την επόμενη υπουργική διάσκεψη (ΥΔ13)· υποστηρίζει την πρόσφατη πρόταση της Επιτροπής για τη μεταρρύθμιση του κανονισμού για την επιβολή, προκειμένου να διασφαλιστεί ότι η ΕΕ διαθέτει τα κατάλληλα εργαλεία για την υλοποίηση των δεσμεύσεων που έχουν αναληφθεί από τρίτες χώρες·

9. καλεί την Επιτροπή και το Συμβούλιο να συνεργαστούν με όλα τα μέλη του ΠΟΕ, προκειμένου να δρομολογήσουν συζήτηση σχετικά με τη θέσπιση νέων κανόνων για την αντιμετώπιση των υφιστάμενων κενών στο εγχειρίδιο κανόνων όσον αφορά τις αθέμιτες εμπορικές πρακτικές, την παραποίηση/απομίμηση, τις επιδοτήσεις που στρεβλώνουν την αγορά, τις κρατικές επιχειρήσεις, και την αναγκαστική μεταφορά τεχνολογίας·

10. είναι πεπεισμένο ότι η τρέχουσα διαφοροποίηση μεταξύ αναπτυγμένων και αναπτυσσόμενων χωρών δεν αντικατοπτρίζει την οικονομική πραγματικότητα, και ότι αυτό μπορεί να αποτελεί εμπόδιο στην προώθηση του Γύρου της Ντόχα· καλεί επιτακτικά τις προηγμένες αναπτυσσόμενες χώρες να αναλάβουν το μερίδιο ευθύνης που τους αναλογεί και να συνεισφέρουν ανάλογα με το επίπεδο ανάπτυξής τους· πιστεύει ότι ο μηχανισμός ειδικής και διαφοροποιημένης μεταχείρισης θα πρέπει να επανεξεταστεί και να αναθεωρηθεί με τη δέουσα συμμετοχή όλων των μελών του ΠΟΕ, προκειμένου να αντικατοπτρίζονται καλύτερα οι δείκτες ανθρώπινης ανάπτυξης και παράλληλα να εξασφαλίζεται περιθώριο πολιτικής για την αντιμετώπιση του αθέμιτου εμπορίου, και καλεί, επομένως, τα μέλη του ΠΟΕ να αναθεωρήσουν το σύστημα· υπογραμμίζει, ωστόσο, ότι η αυτοανάθεση καθεστώτος αναπτυσσόμενης χώρας ως μοναδικό κριτήριο θα μπορούσε να οδηγήσει σε αθέμιτες εμπορικές συναλλαγές·

11. αναμένει ότι η μεταρρύθμιση του ΠΟΕ θα διευκολύνει την ενσωμάτωση των ανοικτών πλειονομερών συμφωνιών στην πολυμερή αρχιτεκτονική, προκειμένου να εξασφαλιστεί πρόοδος σε τομείς που δεν είναι αρκετά ώριμοι για το σύνολο των μελών· καλεί όλα τα μέλη να εξετάσουν τρόπους ανάπτυξης ενός νέου συστήματος ενισχυμένης συνεργασίας, όπως αυτό που χρησιμοποιείται στην Ευρωπαϊκή Ένωση, με σαφείς κανόνες για έναν ελάχιστο αριθμό μελών που θα πρέπει να συμμετέχουν σε μια πλειονομερή πρωτοβουλία και, επί της βάσης αυτής, να θεσπίσουν έναν απλό μηχανισμό ο οποίος να επιτρέπει την ενσωμάτωση των επακόλουθων συμφωνιών στη δομή του ΠΟΕ·

12. επικροτεί και υποστηρίζει την ευρεία συμμετοχή, το φιλόδοξο πρόγραμμα διαπραγματεύσεων και την πρόοδο που έχει επιτευχθεί μέχρι στιγμής στις πλειονομερείς διαπραγματεύσεις του ΠΟΕ για το ηλεκτρονικό εμπόριο· ζητεί να καταβληθούν προσπάθειες για την ολοκλήρωση των διαπραγματεύσεων όσον αφορά τη συμμόρφωση με τους κανόνες του ΠΟΕ· υπενθυμίζει τη θέση του σύμφωνα με την οποία χρειάζεται να εξασφαλιστεί η πρόσβαση στην αγορά για σχετιζόμενα με το ηλεκτρονικό εμπόριο αγαθά και υπηρεσίες σε τρίτες χώρες, καθώς και η προστασία των δικαιωμάτων των καταναλωτών και των εργασιακών δικαιωμάτων· τονίζει την ανάγκη να διευκολύνονται η επιχειρηματική καινοτομία και οι ροές δεδομένων, σε πλήρη συμμόρφωση με τη νομοθεσία της ΕΕ για την προστασία της ιδιωτικής ζωής και των δεδομένων· αναγνωρίζει την πιθανή έλλειψη ασφάλειας δικαίου την οποία αντιμετωπίζουν επιχειρήσεις και ερευνητές που χρησιμοποιούν δεδομένα προσωπικού χαρακτήρα, και το αποτρεπτικό αποτέλεσμα που μπορεί να έχει αυτό στην καινοτομία· ζητεί επιτακτικά να ληφθούν μέτρα τα οποία να αυξάνουν την ασφάλεια δικαίου για τους συμφεροντούχους που εξαρτώνται από τη χρήση δεδομένων για προεγκεκριμένες διαδικασίες χρήσης δεδομένων, καθώς και για ψευδωνυμοποίηση και ανωνυμοποίηση· επισημαίνει ότι τα μέλη του ΠΟΕ θα πρέπει να εκφράσουν τη συνεχιζόμενη υποστήριξή τους για τις διαπραγματεύσεις και να παράσχουν σαφές χρονοδιάγραμμα για περαιτέρω πρόοδο· υποστηρίζει τη μονιμοποίηση του μορατόριουμ του ΠΟΕ στις ηλεκτρονικές μεταδόσεις·

13. ζητεί επειγόντως να διερευνηθούν οι δυνατότητες διευκόλυνσης των ροών δεδομένων με τρίτες χώρες στρατηγικής σημασίας· σημειώνει ότι οι ευρωπαϊκές εταιρείες που δραστηριοποιούνται σε ορισμένες τρίτες χώρες βρίσκονται όλο και συχνότερα αντιμέτωπες με αδικαιολόγητους φραγμούς και ψηφιακούς περιορισμούς· τονίζει ότι, για τον σκοπό αυτόν, θα πρέπει να αποφεύγονται, κατά περίπτωση, οι απαιτήσεις γεωγραφικού περιορισμού των δεδομένων, ότι πρέπει τα δεδομένα να καλύπτονται από τις συμφωνίες ελεύθερων συναλλαγών της ΕΕ, και ότι πρέπει να επιταχυνθούν οι προσπάθειες για την λήψη αποφάσεων σχετικά με την επάρκεια σε συνεργασία με τρίτες χώρες·

14. σημειώνει ότι, λόγω νομικών απαιτήσεων, το εμπόριο εξακολουθεί να επαφίεται σε σημαντικό όγκο έντυπων εγγράφων, που είναι δαπανηρό, αναποτελεσματικό και συνιστά κίνδυνο κατά τη διάρκεια παγκόσμιων κρίσεων· τονίζει την ανάγκη να διερευνηθεί η χρήση ηλεκτρονικών εμπορικών εγγράφων, η οποία θα αυξήσει την αποδοτικότητα και την ασφάλεια και θα μειώσει τον περιβαλλοντικό αντίκτυπο· τονίζει την ανάγκη να τροποποιηθεί το διεθνές δίκαιο, ώστε να καταστεί δυνατή η χρήση ηλεκτρονικών εγγράφων στον τομέα του εμπορίου·

15. ζητεί επειγόντως να επεκταθεί η διεύρυνση της Συμφωνίας για την τεχνολογία των πληροφοριών (ITA)· αναγνωρίζει ότι η ITA προωθεί την παγκόσμια ψηφιοποίηση της μεταποίησης και θα πρέπει να συνεχίσει να περιλαμβάνει μεγαλύτερο εύρος προϊόντων· ζητεί να καταβληθούν μεγαλύτερες προσπάθειες για την εξάλειψη των δασμών στο εμπόριο προϊόντων ΤΠΕ· επισημαίνει τις θετικές συνέπειες που θα έχει για το εμπόριο η διεύρυνση της γεωγραφικής κάλυψης ώστε να περιλαμβάνονται περισσότερες χώρες·

16. πιστεύει ότι το αποτέλεσμα της ΥΔ12 θα πρέπει να οδηγήσει σε ένα θεματολόγιο βασιζόμενο σε δράσεις για την εμπορική πολιτική, το οποίο να στηρίζει τους ΣΒΑ για το 2030 και τη συμφωνία του Παρισιού· προτρέπει ένθερμα τα μέλη του ΠΟΕ να εξετάσουν όλα τα πιθανά μέτρα που συμβάλλουν στον περιορισμό των εκπομπών αερίων του θερμοκηπίου σύμφωνα με τη UNFCCC, βελτιώνουν την ευθυγράμμιση με τη συμφωνία του Παρισιού και την κλιματική ουδετερότητα, και ενισχύουν τη συνεργασία στο πλαίσιο του ΠΟΕ για τα εγχώρια μέτρα, συμπεριλαμβανομένης της εισαγωγής πράσινων λογιστικών κατηγοριών, ώστε να είναι σε θέση ο ιδιωτικός και ο δημόσιος τομέας να εντοπίζουν βιώσιμες οικονομικές δραστηριότητες, καθώς και σημαντικά επιζήμιες δραστηριότητες, και μέτρα για την αντιμετώπιση των διαρροών άνθρακα· επικροτεί την πρωτοβουλία που πρότεινε η Επιτροπή για το εμπόριο και το κλίμα· καλεί την Επιτροπή να υποβάλει συγκεκριμένες προτάσεις· τονίζει ακόμη την ανάγκη να προχωρήσουν οι συζητήσεις για τα αγαθά και τις υπηρεσίες που συμβάλλουν στην αντιμετώπιση των περιβαλλοντικών και κλιματικών προκλήσεων· τονίζει την ανάγκη να προχωρήσουν οι διαπραγματεύσεις για τη συμφωνία σχετικά με τα περιβαλλοντικά αγαθά, η οποία στηρίζει τον οικολογικό προσανατολισμό των βιομηχανιών και μια προσέγγιση που εστιάζει στην αξιοπρεπή εργασία για τη μετάβαση σε φιλικές προς το κλίμα τεχνολογίες· προτείνει να βελτιωθεί ο συντονισμός μεταξύ του ΠΟΕ και άλλων διεθνών οργανισμών, όπως ο Οργανισμός Οικονομικής Συνεργασίας και Ανάπτυξης και το Διεθνές Νομισματικό Ταμείο, για την αντιμετώπιση των διαρροών άνθρακα·

17. επιβεβαιώνει εκ νέου τη σχέση μεταξύ ισότητας των φύλων και ανάπτυξης χωρίς αποκλεισμούς, επισημαίνει δε ότι η ενδυνάμωση των γυναικών είναι καίριας σημασίας για την εξάλειψη της φτώχειας και ότι η ταυτόχρονη άρση των φραγμών στη συμμετοχή των γυναικών στον τομέα του εμπορίου και η αντιμετώπιση των δυσμενών επιπτώσεων των ισχυόντων εμπορικών κανόνων για τις γυναίκες στο πλαίσιο των πολλαπλών ρόλων τους έχει ζωτική σημασία για την οικονομική ανάπτυξη· προτρέπει όλα τα μέλη του ΠΟΕ να υπογράψουν τη δήλωση του Μπουένος Άιρες του 2017 σχετικά με το εμπόριο και την οικονομική ενδυνάμωση των γυναικών, και καλεί επιτακτικά τα 123 συμβαλλόμενα μέρη της να τηρήσουν τις δεσμεύσεις τους· καλεί επιτακτικά την Επιτροπή να εργαστεί προς την κατεύθυνση μιας ισχυρής υπουργικής δήλωσης που θα μπορούσε να χρησιμεύσει ως χάρτης πορείας για την εφαρμογή της δήλωσης του Μπουένος Άιρες του 2017·

18. επικροτεί την πρόοδο που έχει επιτευχθεί, και ζητεί να ολοκληρωθούν οριστικά οι πλειονομερείς συζητήσεις σχετικά με την εγχώρια ρύθμιση των υπηρεσιών, καθώς θα αποτελέσει σημαντικό βήμα προς τα εμπρός και απόδειξη ότι είναι δυνατή η επίτευξη προόδου σε ένα πλειονομερές περιβάλλον στο πλαίσιο του ΠΟΕ·

19. αναμένει υπουργική δήλωση στην οποία θα αξιολογείται η πρόοδος που έχει επιτευχθεί στις πολυμερείς διαπραγματεύσεις για τη διευκόλυνση των επενδύσεων·

20. επικροτεί επίσης την πρόοδο που έχει επιτευχθεί όσον αφορά την κοινή πρωτοβουλία για τις ΜΜΕ, η οποία δρομολογήθηκε στο Μπουένος Άιρες, και την κύρωση της δέσμης μέτρων για τις ΜΜΕ τον Δεκέμβριο του 2020· αναγνωρίζει ότι η πανδημία COVID-19 είχε σημαντικό δυσμενή αντίκτυπο στις ΜΜΕ, και εκφράζει την υποστήριξή του για το πρόγραμμα εργασίας του ΠΟΕ για τις ΜΜΕ, το οποίο ενσωματώνει την αρχή «Προτεραιότητα στις μικρές επιχειρήσεις» στους κανόνες του ΠΟΕ· καλεί όλα τα μέλη του ΠΟΕ να συμμετάσχουν στην πρωτοβουλία αυτή·

21. καλεί την Επιτροπή και το Συμβούλιο να συνεργαστούν με άλλα μέλη του ΠΟΕ για να διασφαλίσουν ότι ο ΠΟΕ συμβάλλει ενεργά στην ενίσχυση του σεβασμού για τα δικαιώματα των εργαζομένων παγκοσμίως, ιδίως με βάση τα πρότυπα εργασίας της Διεθνούς Οργάνωσης Εργασίας (ΔΟΕ), και να υποβάλουν συγκεκριμένες προτάσεις· υπενθυμίζει τη σημασία της διάδοσης βέλτιστων πρακτικών όσον αφορά τη δέουσα επιμέλεια· επικροτεί την πρόταση των ΗΠΑ σχετικά με την καταναγκαστική εργασία στο πλαίσιο μιας ευρύτερης προσπάθειας να συμπεριληφθούν τα εργασιακά πρότυπα στον ΠΟΕ, με τη θέσπιση ίσων όρων ανταγωνισμού σε διεθνές επίπεδο, τονίζει δε την ανάγκη για μια συμφωνία που θα θεσπίσει ίσους όρους ανταγωνισμού σε διεθνές επίπεδο· συνιστά να συγκροτηθεί ομάδα εργασίας για τα εργασιακά δικαιώματα ως πρώτο βήμα για την προώθηση του θεματολογίου αυτού·

22. τονίζει ότι η διαφάνεια είναι απαραίτητη για την εξασφάλιση ενός σταθερού εμπορικού και επενδυτικού περιβάλλοντος· πιστεύει ότι είναι σημαντικό να ενισχυθεί η διαφάνεια των διαδικασιών παρακολούθησης, με την αύξηση των κινήτρων για τη συμμόρφωση των μελών του ΠΟΕ με τις απαιτήσεις κοινοποίησης, τη μείωση της περιπλοκότητάς τους και την παροχή ευκαιριών για οικοδόμηση ικανοτήτων, ενώ ταυτόχρονα θα πρέπει να αποθαρρύνεται και να αντικρούεται κάθε εσκεμμένη μη συμμόρφωση· καλεί τα μέλη του ΠΟΕ να εξετάσουν εν προκειμένω το ενδεχόμενο ενίσχυσης του ρόλου της Γραμματείας του ΠΟΕ·

23. καλεί την Επιτροπή και το Συμβούλιο να διασφαλίσουν ότι το Κοινοβούλιο θα συνεχίσει να συμμετέχει ενεργά στην προπαρασκευή της ΥΔ12, θα τηρείται ενήμερο, και θα κληθεί να γνωμοδοτήσει κατά τη διάρκεια της υπουργικής διάσκεψης του 2021·

24. καλεί τα μέλη του ΠΟΕ να διασφαλίσουν τη δημοκρατική νομιμοποίηση και τη διαφάνεια ενισχύοντας την κοινοβουλευτική διάσταση του ΠΟΕ και της κοινοβουλευτικής διάσκεψης· τονίζει τη σημασία που έχει το έργο της κοινής κοινοβουλευτικής διάσκεψης Ευρωπαϊκού Κοινοβουλίου-Διακοινοβουλευτικής Ένωσης για τον ΠΟΕ· τονίζει την ανάγκη να διασφαλιστούν η καλύτερη πρόσβαση των βουλευτών στις εμπορικές διαπραγματεύσεις και η συμμετοχή τους στη διατύπωση και εφαρμογή των αποφάσεων του ΠΟΕ·

25. καλεί τα μέλη του ΠΟΕ να βελτιώσουν τις ανταλλαγές με όλους τους συμφεροντούχους, συμπεριλαμβανομένων της κοινωνίας των πολιτών και επιχειρηματικών οργανώσεων, και να εντείνουν τη συνεργασία με άλλους διεθνείς οργανισμούς όπως η ΔΟΕ και γενικότερα με το σύστημα των Ηνωμένων Εθνών· αναμένει να εντείνουν την επικοινωνία οι ηγέτες σε διάφορα επίπεδα όσον αφορά τα οφέλη του εμπορίου που βασίζεται σε κανόνες·

26. υποστηρίζει τις προσπάθειες για την αναθέρμανση των ενταξιακών διαπραγματεύσεων με χώρες παρατηρητές, ιδίως με τη Σερβία, το Κόσοβο και τη Βοσνία-Ερζεγοβίνη· ζητεί να ολοκληρωθούν ταχέως οι διαπραγματεύσεις για τα αντίστοιχα σχέδια εκθέσεων της ομάδας εργασίας·

27. ζητεί επειγόντως να καταβληθούν μεγαλύτερες προσπάθειες για την επέκταση της ιδιότητας μέλους στη γενική συμφωνία του ΠΟΕ για τις συμβάσεις, ιδίως όσον αφορά την Κίνα και άλλες αναδυόμενες οικονομίες·

28. ζητεί να καταβληθούν εκ νέου προσπάθειες για την εναρμόνιση των κανόνων μη προτιμησιακής καταγωγής που προβλέπονται στη συμφωνία για τους κανόνες καταγωγής·

29. καλεί όλα τα μέλη του ΠΟΕ να επικυρώσουν το πρωτόκολλο ΙΑ της σύμβασης του Κιότο του Παγκόσμιου Οργανισμού Τελωνείων για τη μείωση της τελωνειακής γραφειοκρατίας·

30. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών, και στη Γενική Διευθύντρια του ΠΟΕ.

(1) Υπουργική δήλωση της Ντόχα (WT/MIN(01)/DEC/1), της 14ης Νοεμβρίου 2001.

(2) ΕΕ C 356 της 4.10.2018, σ. 34.

(3) ΕΕ C 363 της 28.10.2020, σ. 113.

(4) ΕΕ C 232 της 16.6.2021, σ. 62.

(5) Κείμενα που εγκρίθηκαν, P9_TA(2021)0250.

(6) Κείμενα που εγκρίθηκαν, P9_TA(2021)0283.

(7) https://www.europarl.europa.eu/cmsdata/158345/outcome_document-final-e.pdf

(8) ΠΟΕ WT/GC/223, 24 Νοεμβρίου 2020.

(9) IPCC, 2021: Περίληψη για τους φορείς χάραξης πολιτικής του εγγράφου «Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (IPCC)» (Κλιματική αλλαγή 2021: Τα δεδομένα των φυσικών επιστημών. Συμβολή της ομάδας εργασίας Ι στην έκτη έκθεση αξιολόγησης της Διακυβερνητικής Επιτροπής για την Κλιματική Αλλαγή, της IPCC).